2013.gada 18.jūnijā Noteikumi Nr.318

Rīgā (prot. Nr.35 21.§)

**Grozījumi Ministru kabineta 1999.gada 29.jūnija noteikumos Nr.237 "Kārtība, kādā bijušajiem Latvijas Republikas Augstākās padomes deputātiem piešķiramas, izmaksājamas un pārrēķināmas speciālās**

**valsts pensijas"**

 Izdoti saskaņā ar likuma

"Par Latvijas Republikas Augstākās padomes

deputātu tiesisko stāvokli un pensijām"

8.pantu

Izdarīt Ministru kabineta 1999.gada 29.jūnija noteikumos Nr.237 "Kārtība, kādā bijušajiem Latvijas Republikas Augstākās padomes deputātiem piešķiramas, izmaksājamas un pārrēķināmas speciālās valsts pensijas" (Latvijas Vēstnesis, 1999, 217./219.nr.) šādus grozījumus:

1. Izteikt 2.punktu šādā redakcijā:

"2. Valsts sociālās apdrošināšanas aģentūra (turpmāk – aģentūra) nodrošina speciālās valsts pensijas piešķiršanu, izmaksu un pārrēķināšanu. Speciālās valsts pensijas piešķiršanai deputāts aģentūrā iesniedz:

2.1. rakstisku iesniegumu (var izmantot aģentūras tīmekļa vietnē www.vsaa.lv ievietoto veidlapu) par speciālās valsts pensijas piešķiršanu;

2.2. apdrošināšanas stāžu apliecinošu dokumentu kopijas, uzrādot oriģinālus, ja speciālo valsts pensiju pieprasa piešķirt pirms likumā "Par valsts pensijām" valsts vecuma pensijas piešķiršanai noteiktā vecuma sasniegšanas."

2. Papildināt 6.punktu ar otro teikumu šādā redakcijā:

"Ja speciālo valsts pensiju piešķir vecumā, kurā personai būtu tiesības uz valsts vecuma pensiju priekšlaicīgi, līdz valsts vecuma pensijas piešķiršanai noteiktā vecuma sasniegšanai speciālo valsts pensiju izmaksā 50 procentu apmērā no piešķirtās speciālās valsts pensijas apmēra."

3. Izteikt 8.punktu šādā redakcijā:

"8. Personām, kuras izbrauc uz pastāvīgu dzīvi ārvalstīs, piešķirto speciālo valsts pensiju izmaksā saskaņā ar likumā "[Par valsts pensijām](http://www.likumi.lv/doc.php?id=38048)" noteikto valsts pensiju izmaksas kārtību."

Ministru prezidents Valdis Dombrovskis

Labklājības ministra vietā –

zemkopības ministre Laimdota Straujuma